48 ຄົນ ເສຍຊີວິດ ຈາກການໂຈມຕີ ທີ່ນະຄອນຫຼວງ ອັຟການິສຖານ
ເຈົ້າໜ້າທີ່ກ່າວວ່າ ເປັນທີ່ຄາດກັນວ່າ ໂຕເລກຂອງພວກທີ່ບາດເຈັບລົ້ມ ຕາຍ ອາດຈະເພີ່ມຈຳນວນຂຶ້ນຕື່ມ.
ພວກເຈົ້າໜ້າທີ່ອັຟການີສຖານກ່າວວ່າ ມີຜູ້ເສຍຊີວິດຢ່າງໜ້ອຍ 48 ຄົນ ຮວມທັງແມ່ຍິງ ແລະເດັກນ້ອຍໃນການໂຈມຕີດ້ວຍລະເບີດສະຫລະຊີບບັ້ນນຶ່ງທີ່ວັດ Shi’ite ແຫ່ງນຶ່ງ ໃນ ໃຈກາງເມືອງກາບູລ ເຈົ້າໜ້າທີ່ກ່າວວ່າມືລະເບີດສະຫລະຊີບໄດ້ບີບຂະນວນລະເບີດໃຫ້ແຕກຂຶ້ນຢູ່ໄກ້ວັດ Abu Fazel ໃນຂະນະທີ່ພວກສະແຫວງບຸນໄດ້ເຕົ້າໂຮມກັນເມື່ອວັນອັງຄານມື້ນີ້ ເພື່ອສະເຫລີມ ສະຫລອງງານບຸນ Ashura ຂອງພວກນິກາຍ Shi’ite ນອກນັ້ນຍັງມີຜູ້ໄດ້ຮັບບາດເຈັບ ຫຼາຍກວ່າ 100 ຄົນ ຈາກເຫດລະເບີດດັ່ງກ່າວ ພວກທີ່ເຫັນເຫດການກ່າວວ່າ ມີພວກຄົນເຈັບເປັນຈຳນວນຫຼວງຫຼາຍໄດ້ ຖືກສົ່ງໄປຍັງໂຮງ ໝໍບາງແຫ່ງຢູ່ໃນຂົງເຂດ ເຈົ້າໜ້າທີ່ກ່າວວ່າ ເປັນທີ່ຄາດກັນວ່າໂຕເລກຂອງພວກທີ່ບາດເຈັບລົ້ມຕາຍອາດຈະເພີ່ມຈຳ ນວນຂຶ້ນ ໃນຂະນະດຽວກັນ ພວກເຈົ້າໜ້າທີ່ກ່າວວ່າ ເຫດລະເບີດລູກທີ່ສອງ ໄດ້ແນເປົ້າໝາຍໃສ່ວັດ ທີ່ເມືອງ Mazar-e-Sharif ທາງພາກເໜືອຂອງປະເທດທີ່ໄດ້ສັງຫານສີ່ຄົນ ແຕ່ຍັງບໍ່ເປັນ ທີ່ແຈ້ງຂາວວ່າພວກ Shi’ite ເປັນເປົ້າໝາຍຂອງລະເບີດລູກທີ່ສອງນີ້ຫລືບໍ່ ເວລານີ້ຍັງບໍ່ມີຝ່າຍໃດອ້າງເອົາຄວາມຮັບຜິດຊອບໂດຍທັນທີໃນການໂຈມຕີດ້ວຍລະເບີດ ທັງສອງບັ້ນດັ່ງກ່າວນີ້ ງານບຸນສິບວັນທີ່ໄດ້ດໍາເນີນມາຈົນເຖິງວັນອັງຄານມື້ນີ້ ຊຶ່ງມີຄົນເຂົ້າຮ່ວມຢ່າງໜາແໜ້ນນັ້ນ ຖືວ່າເປັນວັນພັກທີ່ສໍາຄັນທີ່ສຸດຂອງພວກມຸສລິມນິກາຍ Shi’ite ຊຶ່ງງານບຸນດັ່ງກ່າວນີ້ ເປັນຂີດໝາຍຂອງການເປັນນັກບຸນຫຼືຜູ້ສັກສິດຂອງພະອີໝຳ Hussein ທີ່ເປັນຫລານ ຊາຍຂອງພະສາສະດາໂມຮັມມັດ ປະທານາທິບໍດີອັຟການິສຖານ ທ່ານ Hamid Karzai ໄດ້ປະນາມການ ໂຈມຕີໃນທັນທີ ໂດຍເວົ້າວ່າ ມັນເປັນເທື່ອທຳອິດທີ່ການໂຈມຕີຂອງພວກກໍ່ການຮ້າຍໄດ້ມີຂຶ້ນໃນວັນສຳຄັນ ທາງສາສະໜາຢູ່ໃນອັຟການິສຖານ